### 7.      Beslutning om at fremme ansøgning om dispensation fra Lokalplan nr. 534 til tæt-lav boligbebyggelse, Engager 1, Jerslev

**Åbent**

Sagsnr.: 326-2017-3469        J.nr.: 01.02.05           Dokumentnr.:
326-2017-92865

**Sagstype**

Beslutning.

**Resume og sagens baggrund**

En projektudvikler, [adresse], ønsker at realisere
et boligområde med 55 atrium gårdhavehuse med tilhørende fælleshus og
-friarealer på Engager 1, Jerslev. Ejendommen er omfattet af Lokalplan nr. 534
for tæt-lav bebyggelse i [adresse], øst for Hvidebækhallen. Der ansøges om
dispensation fra flere bestemmelser i lokalplanen, hvilket betyder, at området
overordnet vil få en anden karakter, end den lokalplanen lægger til grund.
Sagen lægger op til udvalgets principielle stillingtagen til, om ansøgningen
skal fremmes.

**Indstillinger**

Chefen for Plan, Byg og Miljø indstiller, at
administrationen fortsætter sagsbehandlingen og gennemfører en orientering hos
naboer m.fl.

**Behandling**

Teknik- og Miljøudvalget.

**Sagsfremstilling**

[adresse] ønsker at realisere en tæt-lav
boligbebyggelse på ejendommen Engager 1, Jerslev (se oversigtskort, bilag 1).
Projektet er udviklet i samarbejde med bl.a. Cubo Arkitekter (Århus) og
landinspektør Skel.dk Kalundborg. Administrationen har været i forhåndsdialog
med ansøger med henblik på at tilpasse projektet på visse punkter.

Projektet omfatter 55 tæt-lav boliger i tre størrelser,
82–95 og 111 m2 i ét plan, med store terrasser delvist aflukket som
atriumgårde og med små nemme haver på parceller af 200–305 m2. Bebyggelsesprocenten
for de enkelte parceller varierer fra 19–27 % og for området under ét ca. 24 %
(Se illustrationsplan for projekt, bilag 2).

Det er hensigten, at de relativt små boliger vil tiltrække
især ældre, singler og par uden hjemmeboende børn, som måske har afhændet
større, ældre boliger for at flytte til nyt og mindre.

*Forhold til gældende lokalplan*

Ejendommen er omfattet af Lokalplan 534 for tæt-lav
bebyggelse i [adresse], øst for Hvidebækhallen (2010). Lokalplanen udlægger
området primært til tæt-lav bebyggelse i form af 24 boliger som dobbelthuse i
ét plan (delområde B2) og 12 boliger som dobbelthuse i 1½ plan (delområde B3)
samt en mindre del til fem enfamiliehuse i ét plan (delområde B1) - alt 41 boliger.
Herudover fællesarealer, vejarealer og regnvandsbassin. Bebyggelsesprocenten må
ikke overstige 35 %. Som bilag 3 er vedlagt to kortbilag fra lokalplanen, der
illustrerer bebyggelsesplanen.

Projektets realisering forudsætter, at kommunen dispenserer
fra flere bestemmelser i lokalplanen, alternativt, at der udarbejdes en ny
lokalplan for området.

Kommunen har modtaget ansøgning om dispensation fra
bestemmelser i Lokalplan nr. 534 (jf. bilag 4). Ansøgningen vedrører følgende
bestemmelser, og indeholder begrundelse for hvert enkelt punkt:

§ 3.1 Opførelse af atriumhuse i.s.f. dobbelthuse

§ 3.2 Ændrede anvendelsesområder + fælleshus

§ 4.1. Ændret udstykningsplan

§ 4.2 Ændrede parcelstørrelser

§ 5.2 Ændrede vej- og stilforhold

§ 5.7 Ændrede parkeringsforhold

§ 6.2 Opførelse af boliger i skel

§ 6.8 Opførelse af udhuse i skel

§ 7.1 Ændret facade- og tagbeklædning

Hvis sagen ønsket fremmet, vil administrationen
indledningsvis gennemføre en forudgående orientering af naboer m.fl. med
henblik på at modtage deres eventuelle bemærkninger til projektet.

*Beskrivelse af projektet*

Ansøger beskriver projektet som
følger:

Projektet omfatter af 55 atrium gårdhavehuse samlet omkring
en gennemgående gågade, der danner kontrast til bebyggelsens parallelitet og
slynger sig gennem forskellige rum, herunder små torve med ophold og petanque.

Gågaden fører ned til et fælleshus på ca. 500 m2
indrettet med cafe, biograf, musiksal, fitnesscenter, fælles køkken og
gæsteværelser til besøgende. Fælleshuset danner rammen for forskellige
aktiviteter, som foredrag, koncerter, visning af premierefilm, hyggeligt samvær
i cafeen og fælles madlavning.

Ved fælleshuset anlægges stor terrasse ud til et stort
fællestorv med udsigt til en kunstigt anlagt sø (regnvandsbassin). Omkring søen
anlægges grønt fællesareal med borde og bænke, legeområde for børn og fælles
grillområde.

Parkering er henlagt til kanten af bebyggelsen, så den indre
gågade og de smalle boligstræder i videst muligt omfang holdes bilfrie, bortset
fra kørsel med ambulancer, brandkøretøjer, flyttebiler m.v. Til brug for
eventuelt dårligt gående og til hjembringelse af større indkøb, placeres et
antal fælles budcykler og el-vogne centralt omkring p-pladserne.

*Vurdering og anbefaling*

Administrationen anerkender, at der vil være tale om en
vidtgående dispensation fra lokalplanen, hvis projektet fremmes som ansøgt.
Administrationen vurderer dog ikke, at projektet på det foreliggende grundlag
og med afsæt i den gældende lokalplan udløser lokalplanpligt.

Administrationen anbefaler, at
ansøgningen fremmes, idet der lægges vægt på følgende:

· Projektet vil give området en anden karakter, end den lokalplanen
lægger til grund - men strider ikke mod lokalplanens overordnede formål og
intentioner (blot udnyttes muligheden for at opføre fem parcelhuse ikke).

· Projektet har samme hovedanvendelse og baseres på samme
overordnede struktur i området, som angivet i lokalplanen.

· Den gældende lokalplan kan fortsat håndhæves på en række punkter.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Oversigtskort, Engager 1, [adresse] 326-2017-142494 |
| Bilag 2 - Illustrationsplan for ansøgt projekt, Engager 1, Jerslev | 326-2017-142504 |
| Bilag 3 - Uddrag Lokalplan 534 - kortbilag | 326-2017-143043 |
| Bilag 4 - Ansøgning om dispensation, Lokalplan 534, Engager 1, [adresse] 326-2017-142514 |